Nachdaem ig mi vom  Taxifahrer hinter d'Ticketkontroue grettet ha ischs de zersch mau ine grosse Wartsau gange. Dert hani anderi Schwizer u Duetschi atroffe, wo sech het usegsteut, dass ig dr eint vo dene scho vo Baern haer kenne. Dr Theo isch aube bir Nideggbruegg cho schwuemme u braetle. Er u sini Fruendin (d'Laura) si mit em Velo bis nach Indie cho. Ds Velo heisi itz aber nuemme drbi u si sit Dehli am Baeckpaecke. Witer bi dere Gruppe si no dr Philipp wo mit dr Vespa usem Graubuende bis nach Kathmandu isch cho, D'Sabrina u dr Timo, zwoei Duetschi wo zersch in New Zeeland si gsi u sech irgendwo hie in Indie de andere hei agschlosse.    Am Nami hei de aui dure "Medical Check" muesse, was e ganz luschtigi Aglaegeheit isch gsi. Chegged isch ueberhoupt nuet worde, es het eifach e Staempu uf ds Billet gaeh. Da drbi hei mir e Touribonus gha u nid ir oeppe 300m laenge Warteschlange muesse astah. Bi oeppe 1500  Inder ischs uebrigens e erstunlech gsitteti Einerkolone gsi. Draenglet isch dert ersch uf de letschte 15m worde (es geit aber trotz em Draengle nid schneuer).      Irgendeinisch isch de e Polizischt no bi aune Uslaender cho dr Pass izieh. Die gits hoffentlech in Port Blair wieder zruegg. E Israeli het vom Polizischt de zersch e Uswis woeuae gseh, bevor er si Pass het usghaendiget. Irgendeinisch am spetere Nami hei mir de uf ds Schiff doerfe. E rifi Leischtig fuer indischi Organisation: 3.5 h fuer Billetkontroue, Medical Chegg, Gepaeckkontroue u Boarding. U das ou nume mit em Touribonus. Aui andere Passagiere hei sicher bis zu fuef Stund fuer ds gliche.      Ufem Schiff hani de mau mis 2nd-class Bett bezoge. Schlussaendlech bini itze mit 5 Inder i eim Rum (anstatt 50 bis 300 we me es Bunk-Class Ticket haetti gno). Drzue ischs mit eigenem Bruennli u AC usgstattet. Die Andere hei sich ufem Deck installiert woeu sie es Bunk-Ticket hei. Sie hei sich vorhaer no erkundiget  u gfunde, dr Food sigi de ungniessbar u hei e riesigi Metaubox vou mit Fruecht, Teigware, Tomate, Zwiebele etc. mitbrunge. E erschti Robinson-Uebig oder so? Ds Schiff isch de irgendeinische mitz ir Nacht (wo ig scho gschlafe ha) losgfahre.    Nachtrag zum Aesse: Da het me fuer d'Ueberfahrt e Coupon muesse chouffe u het e bestimmte "Fahrplan" wenn me de oeppis z'aesse bechunt. Es git aube nume waehrend ere haube Stund oder ere Stund z'Aesse. Dr erscht Abe isch natuerlech im Coupon nid drbi...  Hunger... Es het de doch no oeppis z'aesse gaeh. Augemein ischs Aessbar gsi, wenn ou nid wuerklech guet.      Am naechschte Morge si mir de irgendwo im ne Fluss gstande u hei uf oeppis gwartet (nid ganz klar uf was?) u si de so ume Mittag mau witergfahre. Es isch dr ganz Tag gange,  bis mir d'Flussmuendig vom Ganges id Bengal Sea erreicht hei. Zytewis isch aber dr Ganges so breit, dass de ds andere Ufer nuemme hesch gseh. Das mir ds Meer erreicht hei het me a daem gseh, das es laengi Waeuaebraecher us Beton het gha. Ds Wasser isch aber wahrend de naechschte Stunde immer no glich brun gsi wie im Fluss ou. I ha mini Haengematte unterdesse ou i ds Outdoor-Camp ghaenkt u meh oder werniger dr ganz Tag mit laese u aesse verbracht. Ir Kabini hani ni so guet pennet u daerum de ir Haengematte  no chli nacheghout. Am Abe spaet bini no d'Staerne ga aluege (ohni Raeschtliecht gsehsch viu meh) u de naehr mau i mini Kabine ga ligge.      Am Morge bini de uf (mit e chli Gringweh, es paar Morgegebaet vom Nachbar, indischem Sound vom ne Kassettli u suesch no viu Laerm). Ruecksicht kenne die da nid. Ds Meer isch a daem Morge im schoenschte  Azurblau drhaercho. I ha de am zwoeite Tag ds Buech "Eine Billion Dollar" mit oeppe 900 Sitte fertig glaese. Suesch isch ds Laebe a Board immer chli ds gliche: ir Haengematte umeligge, Tagebuech schribe, Sudokus mache, Aesse etc...    Nachem letschte Buech hani itze mit em ne Buech uebere Gandi agfange. Es isch zum laese es schwirigs Aenglisch u drzue Text, wo me sech viu Gedanke drueber macht. I ha mehrmaus probiert, irgendwo am Schatte eifach fuer mi ds si u oeppis z'laese oder Musig z'lose. Das  funktioniert aber nid wuerklech, woeu di haubi Navi vo Indie ufem Schiff isch. Ueberhoupt si d'Inder es gwundrigs Voeukli u jede wot grat mit eim afa schnurre. So hani de unter anderem ou bim aesse verschiedeni kenneglernt, wo entweder us de Ferie zruegg id Navi muesse oder aber irgendoeppis mit dr Schifffahrt ds tuee hei. So z.B. e ehemalige, chli eutere, Unteroffizier wo 6 Moenet ou uf dr MV Nicobar (uesem Schiff) dient het. Oder eine wo de irgendeinisch mau Captain vo so em ne Schiff wird. Er isch aus  Passagier ufem Schiff gsi, macht aber uf daem Schiff es Stage.      Am letschte Tag het dr Philipp no e Besichtigung vor Bruegg organisiert gha. Usserdaem hani duere Tag mi erscht Deuphin gseh (auerdings uf oeppe 300 m entfaernig). Im Louf vom Tag si mir de a dr Houptinsle entlang abegfahre u am Abe vor Port Blair acho. Dert hei mir no mau e Nacht ufem Schiff a Ort u Steu gwartet. I dere Nacht het ues e ganzi Deuphin-Schueu bsuecht. Zersch sis nume oeppe 5 bis 10 gsi, wo gwundrig ums Schiff gschwumme si. Ir Nacht isch aber de di ganzi Schueu cho luege. Es si sicher oeppe 50 Deuphine gsi, wo um ds Boot umeghuepft si.    I ha ueberigens mis Bett ir Kabine ufgaeh gha u bi fuer di dritti u  di vierti Nacht id Haengematte ga schlafe. Ds Waetter isch immer schoen blibe u immer heisser worde. Am Nami het mes ohni Schatte ufem Schiff chum me usghaute.      Am 25. am Morge si mir de i Hafe igloffe. Mir hei de mau gwartet, bis sech aui Inder vom Boot draenglet hei. Mir hei nach em ne witere Formular de uesi Paess wieder uebercho u de naehr i auer  Rueh ds Boot verlah.